作者:鹿虔扆
標題:臨江仙
內容:金鎖重門荒苑靜，綺窗愁對秋空。翠華一去寂無蹤。玉樓歌吹，聲斷已隨風。煙月不知人事改，夜闌還照深宮。藕花相向野塘中。暗傷亡國，清露泣香紅。無賴曉鶯驚夢斷，起來殘酒初醒。映窗絲柳嫋煙青。翠簾慵卷，約砌杏花零。一自玉郎遊冶去，蓮凋月慘儀形。暮天微雨灑閒庭。手挪裙帶，無語倚雲屏。